CELEX: 32019D0372
Language: lv
Date: 2019-03-05 00:00:00
Title: Padomes Īstenošanas lēmums (ES) 2019/372 (2019. gada 5. marts), ar kuru Francijai saskaņā ar Direktīvas 2003/96/EK 19. pantu atļauj piemērot samazinātu nodokļa likmi bezsvina benzīnam, ko izmanto kā degvielu un kas tiek nodots patēriņam Korsikas departamentos

8.3.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 68/5
               
            
         PADOMES ĪSTENOŠANAS LĒMUMS (ES) 2019/372
         (2019. gada 5. marts),
         ar kuru Francijai saskaņā ar Direktīvas 2003/96/EK 19. pantu atļauj piemērot samazinātu nodokļa likmi bezsvina benzīnam, ko izmanto kā degvielu un kas tiek nodots patēriņam Korsikas departamentos
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (1), un jo īpaši tās 19. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Ar Padomes Lēmumu 2007/880/EK (2) un Īstenošanas lēmumu 2013/192/ES (3) Francijai saskaņā ar Direktīvas 2003/96/EK 19. pantu tika atļauts piemērot samazinātu nodokļa likmi bezsvina benzīnam, ko izmanto kā degvielu un kas tiek nodots patēriņam Korsikas departamentos.
                  
               
                     (2)
                  
                  
                     Francija 2018. gada 26. septembra vēstulē ir pieprasījusi atļauju piemērot samazinātu energoresursu nodokļa likmi bezsvina benzīnam, ko izmanto kā degvielu, un turpināt līdzšinējo praksi, kura izveidojusies saskaņā ar Lēmumu 2007/880/EK un Īstenošanas lēmumu 2013/192/ES. Samazinājuma apjoms ir 1 EUR par hektolitru. Atļauja tiek pieprasīta laikposmam no 2019. gada 1. janvāra līdz 2024. gada 31. decembrim. Korsikā patērētāju apgāde ar bezsvina degvielu ir ievērojami dārgāka nekā kontinentālajā Francijā, un degvielas galīgās cenas attiecīgi ir vairāk nekā 0,10 EUR par litru augstākas nekā kontinentā.
                  
               
                     (3)
                  
                  
                     Samazinot nodokli, ko piemēro bezsvina benzīnam un ko maksā Korsikas patērētāji, attiecīgajiem patērētājiem tiks radīti apstākļi, kuri ir līdzīgāki tiem apstākļiem, kādi ir patērētājiem kontinentā. Tādēļ šim pasākumam ir reģionālās un kohēzijas politikas mērķi.
                  
               
                     (4)
                  
                  
                     Nodokļa samazinājums nav lielāks par to, kāds ir vajadzīgs, lai kompensētu papildu izmaksas, kas Korsikas patērētājiem rodas saistībā ar degvielas pārvadāšanu un sadali.
                  
               
                     (5)
                  
                  
                     Nodokļa galīgais līmenis atbilst Direktīvā 2003/96/EK noteiktajam un pašlaik spēkā esošajam minimālajam līmenim 359 EUR par 1 000 litriem (jeb 35,90 EUR par hektolitru).
                  
               
                     (6)
                  
                  
                     Ņemot vērā to, ka pasākumu piemēros nomaļos departamentos, kuri atrodas uz salas, un ka likmes samazinājums ir neliels – turklāt tā joprojām ir daudz augstāka par minimālo līmeni, kas izklāstīts Direktīvā 2003/96/EK –, pieprasītais pasākums nenozīmē, ka uz Korsikas degvielas uzpildes stacijām pēc degvielas dosies vairāk patērētāju.
                  
               
                     (7)
                  
                  
                     Tāpēc pasākums ir pieņemams iekšējā tirgus pareizas darbības un nepieciešamības nodrošināt godīgu konkurenci ziņā, un nav nesaderīgs ar Savienības politiku veselības, vides, enerģētikas un transporta jomā.
                  
               
                     (8)
                  
                  
                     Tādēļ saskaņā ar Direktīvas 2003/96/EK 19. panta 2. punktu Francijai būtu jāatļauj līdz 2024. gada 31. decembrim piemērot samazinātu nodokļa likmi bezsvina benzīnam, ko izmanto kā degvielu un kas tiek nodots patēriņam Korsikā.
                  
               
                     (9)
                  
                  
                     No Direktīvas 2003/96/EK 19. panta 2. punkta izriet, ka katrai saskaņā ar minēto pantu piešķirtajai atļaujai ir jābūt stingri ierobežotai laikā.
                  
               
                     (10)
                  
                  
                     Lai nodrošinātu pietiekamu noteiktību attiecīgajiem departamentiem, atļauja būtu jāpiešķir uz sešiem gadiem. Taču, lai nekavētu pašreizējā regulējuma turpmāku vispārēju attīstību, ir jāparedz, ka gadījumā, ja Padome atbilstīgi Līguma par Eiropas Savienības darbību (LESD) 113. pantam ievieš grozītu vispārēju energoproduktu nodokļu sistēmu, kurai šī atļauja neatbilst, šis lēmums zaudētu spēku dienā, kad sāk piemērot noteikumus par minēto grozīto vispārējo sistēmu.
                  
               
                     (11)
                  
                  
                     Būtu jānodrošina, ka šajā lēmumā paredzēto konkrēto samazinājumu Francija var piemērot no 2019. gada 1. janvāra, uzreiz pēc iepriekšējā regulējuma saskaņā ar Īstenošanas lēmumu 2013/192/ES. Tādēļ lūgtā atļauja būtu jāpiešķir no 2019. gada 1. janvāra.
                  
               
                     (12)
                  
                  
                     Šis lēmums neskar Savienības noteikumu par valsts atbalstu piemērošanu,
                  
               IR PIEŅĒMUSI ŠO LĒMUMU.
         
            1. pants
            Ar šo Francijai tiek atļauts piemērot nodokļu likmes samazinājumu, kas nepārsniedz 1 EUR par hektolitru, bezsvina benzīnam, kuru izmanto kā degvielu un kurš tiek nodots patēriņam Korsikas departamentos.
            Lai nepieļautu pārmērīgu kompensāciju, samazinājuma apjoms nav lielāks par pārvadāšanas, uzglabāšanas un sadales papildu izmaksām, kas rodas Korsikas departamentos, salīdzinot ar attiecīgajām izmaksām kontinentālajā Francijā.
            Attiecībā uz samazināto likmi ievēro Direktīvā 2003/96/EK izklāstītās saistības, jo īpaši tās 7. pantā paredzētās minimālās likmes.
         
         
            2. pants
            Šis lēmums stājas spekā tā paziņošanas dienā.
            To piemēro no 2019. gada 1. janvāra.
            Tā darbība beidzas 2024. gada 31. decembrī.
            Tomēr, ja Padome atbilstīgi LESD 113. pantam ievieš grozītu vispārēju energoproduktu nodokļu sistēmu, kurai nevar pielāgot ar šā lēmuma 1. pantu piešķirto atļauju, šis lēmums zaudē spēku dienā, kad sāk piemērot minētās grozītās sistēmas noteikumus.
         
         
            3. pants
            Šis lēmums ir adresēts Francijas Republikai.
         
         
            Briselē, 2019. gada 5. martā
            
               
                  Padomes vārdā –
               
               
                  priekšsēdētāja
               
               G.L. GAVRILESCU
            
         
         
            (1)  OV L 283, 31.10.2003., 51. lpp.
         
         
            (2)  Padomes Lēmums 2007/880/EK (2007. gada 20. decembris), ar kuru Francijai saskaņā ar Direktīvas 2003/96/EK 19. pantu atļauj piemērot samazinātu nodokļa likmi bezsvina benzīnam, ko izmanto kā degvielu un kas tiek nodots patēriņam Korsikas departamentos (OV L 346, 29.12.2007., 15. lpp.).
         
            (3)  Padomes Īstenošanas lēmums 2013/192/ES (2013. gada 22. aprīlis), ar kuru Francijas Republikai saskaņā ar Direktīvas 2003/96/EK 19. pantu atļauj piemērot samazinātu nodokļa likmi bezsvina benzīnam, ko izmanto kā degvielu un kas tiek nodots patēriņam Korsikas departamentos. (OV L 113, 25.4.2013., 13. lpp.).